
Énközeli élmények melldaganatos betegek adjuváns terápiájában

Bevezetés
Elemzésemhez a „Lelki Erőforrások és Gyógyulás” kutatás (Bányai, 2013) adatainak egy részét
használtam. A kemoterápiás kezelések során a gyógyulás szempontjából fontos tényezőnek
bizonyult a betegek terápiás folyamatba való bevonódása (Vargay és mtsai., 2018; Vargay,
2019). Vizsgálatom célja az én-bevonódás intenzitásának és hatásának elemzése
emlődaganatos betegeknél alkalmazott intervenció (hipnózis, zene, kiemelt figyelem) során.
Elemzésem során azt feltételeztem, hogy a magasan bevonódok szignifikánsan nagyobb
arányban vannak jelen a hipnózis csoportban, a zene és kontroll csoportokhoz képest, illetve az
erősen hipnábilisak között nagyobb arányban jelenik meg magas én-bevonódás. Továbbá
életminőség tekintetében a hipnózis csoport vizsgálati személyei, illetve, ettől függetlenül a
magasan bevonódók jobb értékeket mutatnak.
Módszer
Vizsgálati személyek. Elemzésemben két mintán végeztem el az összehasonlításokat. Az A
minta 77 emlődaganatos beteg adatait, a B minta pedig 102 beteg adatait tartalmazta. A kutatás
során az adatfelvételben nem vettem részt, az adatokat témavezetőm bocsátotta
rendelkezésemre.
Eljárás. A kemoterápiás kezelés alatt átélt élmények interjú formájában kerültek felvételre,
majd szó szerint kerültek leírásra. Az elemzésben az szövegek kódolását, összehasonlítását és
elemzését végeztem. Az A mintánál négy, a B mintánál két kódolás került összehasonlításra.
Mind a két minta kódolásában és elemzésében részt vettem. A kódolók egyetértéséhez a Fleiss
Kappa és Cohen kappa mutatót, a statisztikához az SPSS programot használtam.
Eredmények
Az A minta eredményei alapján a hipnózis csoportban szignifikánsan nagyobb arányban
jelent meg magas én-bevonódás a zene és kiemelt figyelem csoportokhoz képest. Az erősen és
gyengén hipnábilisak között nem volt szignifikáns különbség az én-bevonódás tekintetében.
A B minta eredményei
alapján a hipnózis csoportban szignifikánsan nagyobb arányban jelent meg magas énbevonódás a zene és kontroll csoportokhoz képest. Az erősen hipnábilisak között nagyobb
arányban jelent meg magas én-bevonódás. A WHO Életminőség kérdőív pszichés
tárgykörében szignifikáns különbség volt én-bevonódás szerint. Vizsgálati csoportok között
nem volt hatás. Az elemzés limitációja, a kódolások közötti alacsony egyetértés. Ez sok
esetben akadályozta az adatelemzés és a statisztikai próbák elvégzését. A vizsgálat következő
fázisában teljes mintán kívánjuk végezni az elemzéseket.



